連日風作洞庭不可渡出赤沙湖
作者：范成大
朝代：宋

paragraphs: 金沙堆前風未平，赤沙湖邊波不驚。
客行但逐安穩去，三十六灣漲痕生。
滄洲寒食春亦到，荻芽深碧蔞芽青。
汨羅水飽動荆渚，嶽麓雨來昏洞庭。
大荒無依飛鳥絕，天地惟有孤舟行。
慷慨悲歌續楚些，彷彿幽瑟迎湘靈。
黄昏慘淡檥極浦，雖有漁舍無人聲。
冬湖落𤃩此蹔住，春潦怒長隨傭耕。
吾生一葉寄萬木，況復搖落浮滄溟。
漁蠻尚自有常處，羈官方汝尤飄零。